Kedves Kati, tisztelt Társulati tagok,

Bakos Katalint dicsérni a tisztem és nem magamat, ám mégsem tudom megállni, hogy elmondjam, azt, hogy a saját pályám úgy alakult, ahogy, részben neki, Katinak köszönhetem. Az egyetem utolsó évében tartott nekünk egy órát a Nemzeti Galéria Grafikai gyűjteményében, ahol a plakátkollekciót mutatta be. Az, hogy a plakátokról – műtárgyakról – lehet a szigorúan vett művészettörténeti, stílustörténeti módszerek keretéből kilépve is gondolkodni, revelatív volt nekünk, hallgatóknak. Számomra ott eldőlt, hogy *ezzel* és *így* szeretnék foglalkozni. Azóta számos alkalommal dolgoztunk együtt, majd’ 10 évig kollegákként a Grafikai gyűjteményben, és hálásan vallom magam tanítványának – másokkal együtt.

Az, hogy grafikával, alkalmazott grafikával és plakáttal fog foglalkozni, nem dőlt el egyből. Szakdolgozatát az orosz avantgárd magyar kapcsolatainak témaköréből írta, ez kijelölte érdeklődésének egyik irányát. Az egyetem után azonban teljesen új területre került, a Műcsarnokba. 1976-1986 között dolgozott ott, mint művészettörténész és kortárs kiállítások rendezője, 1979-1983 között a Fiatal Művészek Stúdiójának éves kiállításait is ő rendezte vidéki, majd budapesti helyszíneken. A sok és különböző tárlat szervezése során megismerkedett számos művésszel, sokféle művészi és művészettörténészi nézőponttal találkozott, de a gyakorlatról is sokat tanult, ekkor alakította ki például a nézők gondolkodásra ösztökélését és egyben szórakoztatását célzó, sokszor merész, szokatlan kiállításrendezési elveit.

1986-ban a Műcsarnok nevezetes *100+1 éves a magyar plakát* című kiállítása (*100+1 éves a magyar plakát. A magyar plakátművészet története 1885-1986, Műcsarnok, Budapest, 1986*) terelte új irányba pályáját. A nagyszabású, hatalmas anyagot felvonultató kiállítás kurátoraként a katalógusban Kati a két világháború közötti időszak plakátjait dolgozta fel, ez hosszú időre meghatározta szorosan vett kutatási területét is.

Még ebben az évben, 1986-ban a Magyar Nemzeti Galéria Grafikai osztályán folytatta munkáját, mint a plakátgyűjtemény gondozója, és ebben a gyűjteményben, muzeológusként dolgozott nyugdíjba vonulásáig. A múzeumi munka lett igazi szenvedélye, fókuszban a plakátokkal, de mindig tágabban, a grafika és a rajzművészet szélesebb kontextusában értelmezve azokat. A gyűjtemény megismerése után nagy erőkkel látott neki a szerzeményezésnek, munkájának köszönhetően a Grafikai gyűjtemény legdinamikusabban gyarapodó része a plakátkollekció lett. Felvette a kapcsolatot idős mesterekkel, elhunyt mesterek családtagjaival, és jelentős hagyatékokat, fontos, kiemelkedő műveket szerzett meg így, de gondot fordított a korszakok általános vizuális kultúráját demonstráló művek, műcsoportok beemelésére is, és a kollekciót az alkalmazott grafika egyéb területeivel – reklám-, arculat-, címlaptervekkel, művészkönyvekkel – is bővítette. Mondhatni fejest ugrott a plakátművészet történetébe, és az 1890-es évek végétől a magyar plakát eddigi utolsó nagy felívelő korszakáig, a 80-as, 90-es évek alternatív, illetve rendszerváltó plakátjaiig szinte mindennel foglalkozott. Nem csak a nagy művészegyéniségek, mint Faragó Géza, Bortnyik Sándor, Konecsni György, Macskássy Gyula vagy Káldor László kerültek sorra, de az egyes korszakok is, mint a két világháború közötti időszak, a 60-as évek, vagy a rendszerváltás körüli éra. De az igazi trükk – és ezt mindannyian igyekeztünk eltanulni tőle –, az a komplex szemlélet, amellyel a plakátművészetre, és végső soron a grafikára magára tekint. A plakát értelmezése szerint egyszerre műalkotás, melynek alkotója van, litográfia technikai jellemzőkkel, hirdetési médium gazdaságtörténeti, reklámtörténeti vonatkozásokkal, és amelyet nyomdákban nyomnak, és törvények, szabályozások határozzák meg létét. De a plakát még ennél is több: rajta a korszakok, az életmód legváltozatosabb jelenségei tűnnek fel: kereskedelmi termékek, kiállítások, mulatók, filmek, ünnepségek, idegenforgalom és egészségügy, technika és tradíció, az élet minden egyes szegmense megfigyelhető, vizsgálható rajtuk keresztül. Rengeteg részkutatás után Kati 2007-ben nagy monográfiában összegezte ismereteit a magyar plakát történetéről, jellemző tendenciáiról, irányultságáról *10x10 év az utcán* című könyvében (*10x10 év az utcán. A magyar plakátművészet története 1890–1990, Corvina, Budapest, 2007*). Ilyen teljes, a magyar plakát történetét bemutató szakkönyv sem azelőtt, sem azóta nem jelent meg Magyarországon.

A plakát mellett Kati szakterülete a 20. század első felének magyar grafikája, amelyről számos publikációja született. 2004-ben a stuttgarti Staatsgalerie-vel együttműködésben, társkurátorokkal rendezett *Modernizmusok*-kiállításon, a magyar anyagot nemzetközi kontextusba helyezve összegezte e tárgyban folytatott kutatásait (*Modernizmusok. Európai grafika 1900–1930. Modern grafika a stuttgarti Staatsgalerie és a Magyar Nemzeti Galéria gyűjteményéből a Budapesti Szépművészeti Múzeum grafikai gyűjteményének közreműködésével, Bakos Katalin, Róka Enikő, Ulrike Gauss szerk., Magyar Nemzeti Galéria, Budapest, 2004*). Az egyik első, úttörő jelentőségű nemzetközi kooperációban készült kiállítás volt ez a Magyar Nemzeti Galériában, a grafika területén pedig meghatározó jelentősége volt. A Kati által koncipiált katalógus azóta is alapszakirodalom magyarul a grafika történetére nézve. De nem csak a nyugat-európai párhuzamok, körülmények érdekelték, 2009-ben a varsói Nemzeti Galériával közösen rendezett lengyel-magyar grafikai kiállítást a modernizmus és tradíció közép-európai jelenségei között vonva párhuzamot. (*Párbeszéd fekete-fehérben. Lengyel és magyar grafika 1918–1938. Bakos Katalin, Anna Manicka szerk., Varsói Nemzeti Múzeum – Magyar Nemzeti Galéria, 2009, Varsó-Budapest*).

2014-ben két nagyszabású kiállítást is rendezett: az Iparművészeti Múzeumban megvalósult *Merészebb, mint a festészet* című, a két világháború közötti modernista plakátot bemutató tárlatot (*Merészebb, mint a festészet, Iparművészeti Múzeum, Budapest, 2014*) És ugyanez év tavaszán Zwickl Andrással közösen rendezett grandiózus bemutatót Derkovits Gyulának, ahol a baloldali mester életművét új szempontok szerint értelmezve, nemzetközi kontextusban mutatták be (*Derkovits. A művész és kora. Bakos Katalin, Zwickl András szerk., Magyar Nemzeti Galéria, Budapest, 2014*).

Az eddig felsoroltakon kívül foglalkozott könyvművészettel, reklámtörténettel, a grafikai iskolák, műhelyek történetével, és persze Bortnyik Sándor tervezőgrafikai munkásságával. Ez volt doktori disszertációjának témája is 2000-ben. A disszertáció jelentősen kibővítve 2018-ban a L’Harmattan kiadónál jelent meg *Bortnyik Sándor és a Műhely* címmel, és e hónapban jelent meg újabb átdolgozás után német nyelven az Acta Historiae Artiumban, Kati régi tervét valóra váltva Bortnyik nemzetköziesítése irányába.

Szót ejtettem Kati bátor, kísérletező kurátori szemléletéről, álljon itt ennek egy példája: 2012-ben a Nemzeti Galériában rendezett *Hősök, királyok, szentek* című tárlat kapcsán megvalósíthatta egy régi vágyát, amolyan pop-up extra kamarakiállításokat helyezett el a térben, amelyek ugyan csak néhány napig voltak láthatóak, de folyamatos kritikai reflexiót kínáltak a kurátorok és a nézők számára. Ilyen jellegű kísérleti kiállítási technikáról azóta sem hallottam magyar közgyűjteményben.

Eddig a – csak nagyon vázlatos – felsorolása kutatói érdemeinek, szakmai eredményeinek. De Katiról szólva nem elég ezeket sorolni. Kati ugyanis csapatjátékos minden értelemben. Legtöbb kiállítása, kutatása mások – jelentős mértékben – fiatalok bevonásával készült. Nyitott és kíváncsi, szívesen gondolkodik közösen, megosztja minden tudását (nem gyakori a mi szakmánkban…!). Számos projektet csak beindított, majd átadta a fiatalságnak, vigyázó szemeit azért rajta tartva a munkán. Hogy csak a legaktuálisabbat említsem: a Magyar Nemzeti Galériában most látható Art deco plakátkiállítás alapötlete is Katitól származott, és a kurátor, Katona Anikó mellett tanácsadóként, koncipiátorként dolgozott (*Art Deco Budapest. Plakátok, tárgyak, terek 1925–1938., Magyar Nemzeti Galéria, Budapest, 2022*).

András Edit, Kati régi barátja azt mondta nekem egyszer: „a tanítvány főhajtása mindig a legértékesebb”. Mint tanítványa és kollegája, arra kérem a tisztelt közgyűlést, hogy ítélje oda Bakos Katalinnak az Ipolyi emlékérmet.